### 11.    Orientering om planlagt naturpleje i 2016

**Åbent**

Sagsnr.: 326-2012-12976       J.nr.: 01.05.00            Dokumentnr.:
326-2016-54177

**Sagstype**

Orientering

**Resume og sagens baggrund**

Det tekniske område foretager hvert år naturpleje på
kommunes beskyttede arealer og inden for fredninger og Natura 2000 områder.
Dette er en kort orientering om de planlagte indsatser i 2016. Pleje af
kommunens grønne områder og parker behandles ikke i dette punkt.

**Indstillinger**

Chefen for Plan, byg og miljø indstiller, at:

1. orienteringen tages til efterretning

**Behandling**

Teknik- og Miljøudvalget

**Sagsfremstilling**

Det tekniske område foretager hvert år naturpleje for ca.
600.000 kr. Naturpleje udføres på:

· på kommunens egne, § 3-beskyttede naturarealer (lovbunden opgave jf.
naturbeskyttelseslovens § 52)

· indenfor fredninger, se nedenfor

· i forbindelse med kommunens Natura 2000-områder, jf. Natura
2000-handleplanerne

Derudover plejes kommunes grønne områder og parker, men det
er ikke medtaget her.

I 2016 og fremover vil prioriteringen af naturplejen,
herunder plejeopgaverne på de kommunalt ejede § 3-områder, ske efter en samlet
vægtning af bl.a. rekreative værdier, forekomst af invasive arter og et skøn
for områdernes naturværdi. I nogle tilfælde kan private naturområder være så
værdifulde, at der prioriteres naturpleje på disse arealer, selvom de falder
udenfor de ovennævnte, tre kategorier.

Plejen af fredede områder kan kun ske efter udarbejdelse af
plejeplan, der fastlægger mål og midler. I nogle fredninger er det bestemt, at
kommunen skal udarbejde en plejeplan f.eks. [adresse] og Gisseløre. I
2016 og 2017 er det hensigten at færdiggøre plejeplaner for [adresse],
Gisseløre og George Friis, der alle er kommunalt ejede, fredede områder.
Udførelsen af naturpleje på [adresse] og George Friis forventes at blive sat i
gang i 2017.

Til at fremme de indsatser, der er fastlagt i Natura
2000-handleplanerne, er der afsat puljer i NaturErhvervstyrelsen, der f.eks.
dækker 100 % af udgifterne til hegning og rydning af nye græsningsfolde. Det
tekniske område arbejder løbende på få del i puljen, og på den måde få mere
naturpleje for pengene. Det tekniske område har fået tilsagn om midler til tre
projekter, heraf to på [adresse] og et ved [adresse] Projekterne vil
blive igangsat i 2016 og skal være færdige inden juli 2017 for at udgifterne,
anslået ca. 560.000 kr., kan refunderes. Hovedparten af budgettet i 2016 bruges
på de 3 projekter i Natura 2000-områderne, hvor udgifterne dækkes af
NaturErhvervstyrelsens puljer og forventes refunderet i 2017.

Plejeindsatsen vil blive evalueret ved årets slutning.

**Økonomiske konsekvenser**

Ingen: Naturplejen finder sted indenfor det bevilligede
budget. Med mellemrum vil der være behov for at overføre midler til det
følgende regnskabsår, i de tilfælde hvor støttede projekter er igangsat og
udgifter betalt i ét regnskabsår, men hvor refusion fra statslige puljer først
sker så sent, at de ikke kan anvendes samme år. Midlerne vil så blive brugt til
naturpleje det følgende regnskabsår.